text: Varde skal have fremtidssikret rådhus
  18 juli 2013 kl. 14.08
  Om halvandet år skal Varde have et nyt, ombygget og fremtidssikret rådhus. I dag blev millionkontrakten underskrevet.
  Blandt flere gode forslag er det kommunale valg faldet på oplægget fra firmaet STB Byg i Vejle. Og torsdag middag var tiden altså inde til at skrive under på den kontrakt, der besegler aftalen og officielt sætter arbejdet i gang.
  Rådhuset på Bytoften skal nu "demonteres", inden det på det nærmeste rives ned, skriver Varde Kommune i en pressemeddelelse. Herefter begynder den egentlige om- og tilbygning. Efter planen skal kommunen kunne tage det ombyggede rådhus i brug til foråret 2015.
  Projektet skal sikre Varde et topmoderne og fremtidssikret rådhus. Det er bl.a. meningen, at mange af de medarbejdere, som i dag er spredt rundt på flere adresser, skal samles her.
  Rådhuset skal også indeholde en splinterny byrådssal.
  